Det Økonomiske og Sociale Udvalgs udtalelse om »Kommissionens forslag til Rådets afgørelse om ændring af vedtægterne for fællesforetagendet Joint European Torus (JET)« (98/C 214/15)

Rådet for Den Europæiske Union besluttede den 27. marts 1998 under henvisning til Euratom-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Energi, Kernekraft og Forskning, som udpegede Neville Beale til ordfører. Sektionen vedtog sin udtalelse den 7. april 1998.

Det Økonomiske og Sociale Udvalg vedtog på sin 354. plenarforsamling af 29. og 30. april 1998, mødet den 29. april 1998, med 122 stemmer for, ingen imod og 3 hverken for eller imod, følgende udtalelse.

1. De foreslåede ændringer er følgende:

(i) Forschungszentrum Jülich Gmbh (KFA, Forbundsrepublikken Tyskland) erstattes som medlem af fællesforetagendet JET Forschungszentrum Karlsruhe (FZK, Forbundsrepublikken Tyskland).

(ii) Dublin City University skal repræsentere Irland som medlem af fællesforetagendet JET.

(iii) Österreichische Akademie der Wissenschaften (ÖAW) repræsenterer Østrig som medlem af fællesforetagendet JET.

(iv) Junta Nacional de Investigação Cientifica e Tecnológica (JNICT) erstattes som medlem af fællesforetagendet af Instituto de Cooperação Cientifica e Tecnológica.

(v) JET-Rådet har godkendt en anden ændring af vedtægterne, der er påkrævet som følge af vedtagelsen af nye selskabslove (Companies Act) i Storbritannien i 1985 og 1989.

(vi) Godkendelse af en række andre ændringer i JET-vedtægternes funktionsmåde som følge af den dom, som retten i første instans har afsagt i de forenede sager T-177/94 og T-377/94.

2. Ændringerne under punkt (i), (ii), (iii), (iv) og (v) er administrative og kan godkendes.

3. Med hensyn til ændringen under punkt (vi) har Kommissionen udarbejdet et forslag til Rådets afgørelse, hvor der tages hensyn til førsteinstansrettens dom af 12. december 1996.

3.1. Ændringen får ingen finansielle konsekvenser for EF-budgettet.

4. Ændringerne af artikel 4 og 8 i JET-vedtægterne gik ud på at erstatte bestemmelserne om sammensætningen af projektgruppen med en ny ensartet ordning for udstationering af medarbejdere fra de medlemmer af fællesforetagendet, der har en associeringskontrakt med Euratom, eller en tidsbegrænset kontrakt som led i Euratom-fusionsprogrammet i de medlemslande, hvor der ikke findes nogen associering.

4.1. Tillægsgennemførelsesbestemmelserne skal også ændres, så de afstemmes med de foreslåede ændringer af JET-vedtægternes artikel 8.

5. De punkter, der skal ændres, anføres i bilaget til forslaget i punkt 1.3, 4.1.1, 4.1.2, 4.2.2 (d), 8.1, 8.3, 8.4, 8.5, 8.7 og 22.2. Punkt 8.8 og 8.9 udgår.

5.1. Formålet med ændring (vi) er at afhjælpe den ulovlighed, som førsteinstansretten konstaterede med hensyn til artikel 8.4 og 8.5 »i det omfang, hvori de indfører eller bidrager til at opretholde en forskelsbehandling, der ikke er objektivt begrundet og derfor er ulovlig, ... mellem to grupper af ansatte ved JET, alt efter hvilken medlemsstat der stiller de pågældende ansatte til rådighed for fællesforetagendet«.

5.2. Formålet med artikel 8.4 er at indføre en ensartet ordning for udstationering af personale til fællesforetagendet, hvad enten dette stilles til rådighed af UKAEA eller de øvrige medlemmer af fællesforetagendet ud over Kommissionen.

6. Ifølge Goedmakers-Ruberti Note of Understanding fra maj 1994 skulle der tildeles 2,0 mio. ecu til modtageberettigede UKAEA-ansatte, som blev udstationeret i JET, som hjælp til løsning af den anmodning, som nogle af disse ansatte indgav i Europa-Parlamentet i februar 1990. Pengene blev udbetalt til de modtageberettigede UKAEA-ansatte i december 1994.

7. Første etape i de forhandlinger, som blev sat i værk af JET-Rådet som følge af førsteinstansrettens dom, blev afsluttet i juli 1997, hvor mæglerens forslag blev forkastet. »Udkastet til forslag til udenretslig bilæggelse som fuldstændig og endelig løsning på striden med JET UKAEA-personalegruppen med forbehold af de forenede sager T-177/94 og T-377/94« fra november 1997, udarbejdet af Waidelich (medlem af Europa-Parlamentet), blev ligeledes forkastet.

8. Tildeling af status som midlertidigt ansatte til 213 UKAEA-ansatte vil fordoble det eksisterende personaletal inden for fusionsprogrammet og medføre betydelige, men svært anslåelige finansielle konsekvenser.

9. Fællesforetagendet blev oprettet for en periode indtil 31. december 1999 og ophæves efter udløbet af det juridiske mandat.

10. På baggrund af ovennævnte punkter mener Det Økonomiske og Sociale Udvalg, at Kommissionens forslag afspejler målet om at efterleve førsteretsinstansens kendelser og rydde personaleproblemerne og deres negative følger for JET-programmets gnidningsløse funktion af vejen.

Bruxelles, den 29. april 1998.

Tom JENKINS

Formand for Det Økonomiske og Sociale Udvalg